<classify> KAMANDA wa Polisi wa Kikosi cha Reli cha Shirika la Reli Tanzania TRC, Stanley Kulyamo amewataka watu wanaoishi pembezoni mwa reli, kutojihusisha na wizi na uharibifu wa miundombinu ya reli, kwani kufanya hivyo ni kinyume cha sheria.Amewataka kutambua kuwa kwenye miundombinu ya reli, si mahali pa kufanya biashara, kupumzikia wala kufanya shughuli za kilimo na ufugaji, kwani zinaharibu miundombinu.Amesisitiza kuwa shughuli hizo zifanyike umbali wa mita 30 kila upande. Kamanda Kulyamo alisema wapo watu wasio waaminifu, wanaiba nati, mataruma, wanatega mawe na kungoa kingo za madaraja na alama za usalama za vivuko na makutano, jambo linalohatarisha maisha yao na ni hujuma kwa shirika na nchi kwa ujumla. Kulyamo aliyasema hayo juzi alipozungumza na gazeti hili kuhusu taarifa za hujuma kwa reli ya Dar es Salaam-Moshi, baada ya baadhi ya vifaa kuibwa. Alisema tayari Kamanda wa Polisi Mkoa wa Kilimanjaro amechukua hatua.Niwaombe waache kulima pembezoni mwa reli kwani jua kali likiwaka, upepo ukawepo unaharibu ardhi na kusababisha mmomonyoko, lakini pia mvua ikinyesha kubwa kama hakuna majani, udongo unaondolewa na kusababisha mafuriko,alisema kamanda huyo.Kulyamo alisema Kikosi cha Polisi Reli, kitaendelea kutoa elimu kwa umma, hasa kwa watu wanaoendesha biashara karibu na reli katika maeneo ya Buguruni na Gongo la Mboto, jijini Dar es Salaam na katika mikoa mingine, ili kuepusha hatari ya kupoteza nguvukazi endapo treni itaacha njia yake maeneo hayo.Hatuombei ajali lakini ndio maana ikaitwa ajali, inatokea bila kutarajia, sasa fikiria eneo kama Buguruni au pale Gongo la Mboto, wafanyabiashara ni wengi, tunaomba wakae umbali wa mita 30 kutoka relini na elimu hii tutaendelea kuitoa ikiwa ni pamoja na operesheni za kushitukiza, alisema.Huku akigusia Sheria ya Reli Namba 10 ya mwaka 2017, Kamanda Kulyamo alisema sheria kali zitachukuliwa dhidi ya yeyote, atakayekamatwa anaharibu miundombinu ya reli bila kumuonea huruma.Aliwataka watu wazima wawazuie watoto kucheza relini au kugeuza njia ya watembea kwa miguu, huku akiwakumbusha watu kuwa hata mtoto wa miaka miwili akigongwa na treni, huwa yeye ndio kaigonga na si treni imemgonga yeye.Sisi tutasema mtoto amegonga treni na kujisababishia kifo, unadhani nini zaidi kitaendelea hapo? Ndio maisha yameisha hivyo, naomba tusicheze na miundombinu ya reli ni hatari kwa maisha yetu.Alisema inashangaza kuona reli iliyopatikana kutokana na kodi za wananchi, wananchi hao hao wanaihujumu bila kujua kuwa wanajihujumu wenyewe.  <topic>: kitaifa 